作者:權德輿
標題:送別沅泛
內容:念爾強學殖，非貫早從師。溫溫稟義方，慥慥習書詩。計偕來上國，宴喜方怡怡。經術既修明，藝文亦葳蕤。伊予諒無取，瑣質荷洪慈。偶來貳儀曹，量力何可支。廢業固相受，避嫌誠自私。徇吾刺促心，婉爾康莊姿。古人貴直道，內訟乖坦夷。用茲處大官，無乃玷清時。羸車出門去，悵望交涕洟。琢磨貴分陰，歲月若飆馳。千里起足下，豐年系鎡dQ。苟令志氣堅，佇見纓佩隨。斑斕五彩服，前路春物熙。舊遊憶江南，環堵留蓬茨。湖水白於練，蓴羹細若絲。別來十三年，夢寐時見之。寵榮忽逾量，荏苒不自知。晨興愧華簪，止足為靈龜。遐路各自愛，大來行可期。青冥在目前，努力調羽儀。